
DECLARAŢIE A POLITICII EGALITĂŢII DE ŞANSE

Universitatea “Petre Andrei” din Iaşi şi managementul proiectului Cooperare Regională pentru Excelenţă Antreprenorială (CREA) se angajează:

1. Să furnizeze un mediu de învăţare şi lucru în care sunt respectate drepturile şi demnitatea tuturor, fără discriminare, prejudecăţi, intimidare şi fără orice formă de hărţuire. 

2. Factorii privitori la sex, rasă, statut, naţionalitate, identitate etnică, orientări religioase, vârstă, statut civil, situaţie familială, orientare sexuală, politică sau apartenenţă sindicală nu vor fi luaţi în considerare la recrutarea, selectarea şi numirea personalului implicat în echipa de implementare a proiectului, în selectarea  personalului pentru participare la cursuri, în realizarea evaluărilor etc. Se vor lua în considerare exclusiv calităţile şi realizările personale în raport cu cerinţele postului. 

3. Toţi beneficiarii sunt trataţi cu egal respect indiferent de rasă, naţionalitate, limbă, religie, categorie socială, convingeri, sex, orientare sexuală, vârstă, handicap, boală cronică necontagioasă, infectare HIV sau apartenenţa la o categorie defavorizată, activitate politică sau apartenenţă sindicală.
4. Singurul criteriu pentru solicitare, acceptare şi oferire a unui program de formare, activitate de consiliere şi ghidare furnizată de furnizorii locali sau  transnaţionali, informare şi asistenţă dată de specialiştii Centrelor şi pentru orice altă activitate din proiect va fi acela că beneficiarii îndeplinesc cerinţele cursului, acţiunii, programului sau activităţii. În toate programele de formare, consultanţă şi ghidare, beneficiarii vor fi în contact cu aspecte legate de politica egalităţii de şanse din proiect, înca de la începutul acestora.

5. Toate rezultatele proiectului ce conţin elemente de vizibilitate (website, CD-uri, DVD-uri, suporturi de curs, revista electronică trimestrială) vor afişa în mod evident declaraţia politicii egalităţii de şanse şi vor avea secţiuni pentru promovarea acestei politici.

6. Toate materialele de promovare ale proiectului, serviciile Centrelor de Excelenţă Antreprenorială şi toate acţiunile proiectului vor afişa declaraţia politicii de egalitate de şanse.

Managementul de proiect, personalul Centrelor de Excelenţă Antreprenorială, furnizorii contractaţi de formare profesională, se  vor asigura că această politică a egalităţii de şanse este implementată şi monitorizată.

Încălcarea politicii egalităţii de şanse a proiectului de către oricare angajat va fi tratată de managementul de proiect ca o potenţială chestiune disciplinară căreia i se aplică legislaţia în vigoare.
Conf.univ.dr. Tudor PITULAC

Manager proiect CREA

